**भारत सरकार**

मानव संसाधन विकास मंत्रालय

स्‍कूल शिक्षा और साक्षरता विभाग

**राज्‍य सभा**

अतारांकित प्रश्‍न संख्‍या: 1190

उत्‍तर देने की तारीख: 20.12.2018

**राष्ट्रीय शैक्षिक अनुसंधान और प्रशिक्षण परिषद द्वारा आयोजित कार्यक्रम**

1190. श्री हुसैन दलवईः

 क्या मानव संसाधन विकास मंत्री यह बताने की कृपा करेंगे किः

(क) क्या एनसीईआरटी मंत्रालय की ओर से कला उत्सव, योग ओलिंपियाड, नेशनल रोल प्ले, आईसीटी मेला इत्यादि जैसे बड़े कार्यक्रम आयोजित करती है;

(ख) यदि हां, तो तत्संबंधी ब्यौरा क्या है;

(ग) इन कार्यक्रमों में प्रत्येक को क्रियान्वित करने में शामिल विभागों का ब्यौरा क्या है;

(घ) क्या इस प्रकार के कार्यक्रमों को आयोजित करना एनसीईआरटी के अधिदेश अथवा उद्देश्यों में से एक है;

(ङ) क्या इस तरह के कार्यक्रमों में सहायक प्रध्यापकों, एसोसिएट प्राध्यापकों और प्राध्यापकों जैसे अकादमिक कर्मचारियों की सेवाओं का उपयोग किया जाता है; और

(च) क्या ऐसे क्रियाकलाप एनसीईआरटी के नियमित अकादमिक कार्यक्रमों को क्रियान्वित करने में बाधा उत्पन्न करते हैं?

**उत्तर**

**मानव संसाधन विकास मंत्रालय में राज्य मंत्री**

**(डॉ. सत्य पाल सिंह)**

(क): जी, हां।

(ख): कला उत्‍सव देशभर के माध्‍यमिक स्‍कूल के छात्रों के बीच नृत्‍य, संगीत, थिएटर और दृश्‍य कला तथा हस्‍तकला की कलात्‍मक प्रतिभा को प्रतिस्‍पर्धाओं के माध्‍यम से प्रोत्‍साहित करने की पहल है। स्‍कूलों में योग गतिविधियों, अच्‍छी आदतें, मानवीय मूल्‍यों और समग्र स्‍वास्‍थ्‍य को प्रोत्‍साहित करने के लिए योग ओलिंपियाड आयोजित किया जाता है। एनसीईआरटी की एक घटक इकाई-केंद्रीय शैक्षणिक प्रौद्योगिकी संस्‍थान (सीआईईटी) गत 22 वर्षों से अखिल भारतीय बाल शैक्षिक श्रृव्‍य-दृश्‍य मेलों का और गत तीन वर्षों से आईसीटी मेलों का आयोजन कर रहा है, जिसका उद्देश्‍य राष्‍ट्रीय और राज्‍य स्‍तर पर गुणवत्‍ता वाले डिजिटल कंटेंट्स को तैयार करना और नवाचारी सोच को साझा करना, उसका आदान-प्रदान करना है।

(ग): कला उत्‍सव कला और सौंदर्य विभाग (डीईएए) द्वारा, योग ओलिंपियाड सामाजिक विज्ञान शिक्षा विभाग (डीईएसएस) द्वारा और आईसीटी मेला सीआईईटी-एनसीईआरटी द्वारा आयोजित किया जाता है।

(घ): जी, हां। राष्‍ट्रीय शिक्षा नीति और राष्‍ट्रीय पाठ्यचर्या फ्रेमवर्क (एनसीएफ)-2005 ना केवल पाठ्य सामग्री अपितु जीवन के सभी क्षेत्रों में प्रायोगिक कार्यकलापों में बच्‍चों को शामिल किए जाने पर जोर देता है।

(ड.): जी, हां।

(च): जी, नहीं। ये एनसीईआरटी के नियमित कार्यक्रम हैं और इन कार्यक्रमों की तारीख समय रहते घोषित और निर्धारित की जाती है, ताकि एनसीईआरटी के नियमित शैक्षिक कार्यक्रमों के आयोजन में कोई बाधा ना हो।

**\*\*\*\*\***